DA Den Europæiske Unions Tidende CE 84/425

(2004/C 84 E/0495)

SKRIFTLIG FORESPØRGSEL P-0532/04

af Nelly Maes (Verts/ALE) til Kommissionen

(17. februar 2004)

Om: Atomubåde på Santo Stefano-øen (Sardinien)

Atomubåde fra den amerikanske flåde ligger i dok i basen på Santo Stefano-øen i la Maddalena øhavet, i Sardinien. For nylig forekom en episode med potentielle radioaktive følger. På Sardinien og Korsika har adskillige bevægelser gjort regeringen opmærksom på den potentielle fare for atomforurening i området.

Har den italienske regering oplyst Kommissionen om tilstedeværelsen af atomubåde i Santo Stefano, således som det kræves i henhold til artikel 37 i Euratom-direktivet om grænseoverskridende virkninger? Hvilke foranstaltninger vil Kommissionen i benægtende fald træffe?

Mener Kommissionen, at Santo Stefano-øen opfylder alle de krævede betingelser for at modtage atomubåde?

I henhold til direktiv 89/618/Euratom (1) skal medlemsstaterne sikre, at de befolkningsgrupper, der kan tænkes at blive berørt af strålingsfare, informeres om, hvilke sundhedsmæssige foranstaltninger der er planlagt og om, hvorledes de skal forholde sig i tilfælde af en sådan strålingsfare. Kommissionen bedes oplyse, hvorledes de pågældende medlemsstater har efterkommet denne forpligtelse.

Svar afgivet på Kommissionens vegne af Loyola de Palacio

(12. marts 2004)

Kommissionen har ikke modtaget nogen meddelelse fra den italienske regering om tilstedeværelsen af atomubåde ved Santo Stefano.

I henhold til artikel 37 i Euratom-traktaten, skal hver medlemsstat forsyne Kommissionen med oplysninger vedrørende planer om bortskaffelse af radioaktivt spild, der kan antages at medføre en radioaktiv kontaminering af en anden medlemsstats vande, jord eller luftrum.

Ansvaret for radioaktivt udslip fra sådanne militære ubådes fremdrivningsreaktorer under normale driftsforhold er U.S.A.'s, idet godkendelsen af ubådene og deres drift forestås af U.S.A., som dog ikke er forpligtet til at overholde bestemmelserne i artikel 37.

Hvad angår beredskabsplanerne i henhold til Rådets direktiv 89/618/Euratom af 27. november 1989 om oplysning af befolkningen om, hvorledes den skal forholde sig, samt om sundhedsmæssige foranstaltninger i tilfælde af strålingsfare, finder dette direktiv efter Kommissionens mening ligeledes anvendelse i forbindelse med ioniserende stråling, som skyldes udnyttelse af nuklear energi til militære formål, herunder anvendelse af reaktorer til fremdrift af ubåde.

Italien har vedtaget gennemførelsesforanstaltninger for direktivet, der omfatter såkaldte »eksterne beredskabsplaner« for militære havnefaciliteter, hvis iværksættelse og offentliggørelse henhører under præfektens kompetence.

Kommissionen er i færd med at vurdere, om denne nationale lovgivning er i overensstemmelse med direktiv 89/618/Euratom, navnlig hvad angår befolkningens adgang til oplysninger om beredskabsplanerne.

Kommissionen har ikke modtaget klager over den ovennævnte hændelse, og ifølge de italienske miljøbeskyttelsesmyndigheder (APAT) har overvågningen af vand og luft efter den hændelse, som det ærede medlem nævner, ikke givet resultater, der kunne tyde på radioaktiv kontaminering.

(1) EFT L 357 af 7.12.1989, s. 31.